als_Latn dik_Latn sag_Latn
Në shitje shtëpia e fëminisë së këngëtarit Kurt Cobain, legjendës së grupit muzikor Nirvana
Shtëpia ku kaloi fëmijërinë e tij këngëtari legjendar i grupit grunge “Nirvana”, Kurt Cobain, së bashku me dyshekun ku ka fjetur ai, është nxjerrë në shitje nga mamaja e tij, për $500,000. Vlera e vërtetë e shtëpisë nuk është më shumë se $67,000.
Për t’i dhënë një shtysë shitjes së shtëpisë njëkatëshe me papafingo, tashmë të vjetëruar, nëna e Cobain-it, përmes fotografive të bëra në atë shtëpi, u ka dhënë mundësinë të interesuarve të hedhin një sy në fëmijërinë e hershme të djalit të saj plot talent e shpirt të trazuar. Mes tyre është një foto e tortës me çokollatë të bërë për ditëlindjen e Kurt-it si dhe një e këtij të fundit me kitarrë në dorë duke buzëqeshur, marrë në dhomën e tij të rrëmujshme.
Shtëpia është pranë parkut me pamje nga lumi, të ndërtuar në kujtim të Cobain-it. Familja është shprehur se do ta mirëpriste një partneritet që do të bënte të mundur shndërrimin në muze të kësaj shtëpie. Në muret e dhomës së Kurt-it ende janë të shkruara emrat e grupeve – Iron Maiden, Led Zeppelin –si dhe vrimat që kishte bërë ai vetë mbi to.
Prindërit e Cobain-it e blenë këtë shtëpi në 1969-ën, kur Kurti ishte vetëm 2 vjeç. Ai jetoi aty deri në moshën 9 vjeçare, kur prindërit e tij u ndanë, dhe u rikthye aty sërish me të jëmën gjatë viteve të fundit të adoleshencës.
Sipas biografit të tij, Charles R. Cross, shtëpia ku Kurti kaloi fëmijërinë, “është vendi që luajti rol në formimin e tij të mëvonshëm”.
Cobain, karriera e të cilit cilësohet si meteorike, vrau veten në vitin 1994, në moshën 27 vjeçare. Albumi i tretë dhe i fundit i Nirvana-s “In utero” i inçizuar në studio doli në treg në shtator të 1993. Me rastin e 20 vjetorit, korporata më e madhe amerikane e muzikës, Universal Music Group ka nxjerrë në shitje një version të këtij albumi me një cilësi tingulli të përmirësuar.
Cobain e ka përshkruar fëmijërinë e tij në Aberdeen si të lumtur. Siç ka vënë në dukje autori Charles R.Cross në biografinë e Cobain-it, “Heavier than heaven” (Më i rëndë se parajsa), Kurti e kishte zakon të bënte xhiro me biçikletë në oborrin e vogël të shtëpisë së tij dhe t’i binte daulleve për fëmijë Mickey Mouse, që i kishin dhuruar prindërit.
Në një rast, që është futur në thesarin e anektodave që tregohen shpesh në familje, Don-i, babai i Kurtit, mbajti rob një mi në kazanin e plehrave dhe ndërsa mundohej ta shponte me bishtin e fshesës, miu arriti të kacavirret pas dorezës, kërceu mbi supin e Don-it dhe ia mbathi përmes gishtërinjve të këmbës së Kurtit, gjë që i shkaktoi të qeshura që nuk ndaleshin këtij të fundit, atëherë një 5 vjeçar.
Ndarja e prindërve e lëndoi thellë. Sipas Cross-it, njëherë, ai zhgarraviti mbi murin e dhomës së tij të gjumit “E urrej mamin, e urrej babin”.
“Është vendi ku ai kishte kujtime të bukura, por është [dhe] shtëpia ku u ndanë prindërit e tij,” – thotë Cross në një intervistë. “Mezi priste t’ia mbathte që aty, por [megjithatë] ishte një vend që luajti rol në formimin e tij të mëvonshëm.”
Së fundi, në këtë shtëpi ka banuar një një mik i familjes. Sipas “The Agency”, firma me qendër në Beverly Hills, Kaliforni që merret me shitjen e shtëpive luksoze dhe që ka marrë përsipër shitjen e shtëpisë së Cobain-it, tavolina e bukës është që nga koha kur Cobain ende jetonte aty. Dysheku i tij është rrasur në një cep të mykur të papafingos.
Gjatë gjithë jetës së tij të shkurtër, Cobain-i ka jetuar në rreth 20 shtëpi të ndryshme dhe shtëpia në fjalë nuk është e para që ofrohet për shitje duke shfrytëzuar lidhjet me historinë e muzikës rock.
Në 2002, një çift nga Oregoni bleu një shtëpi në Montesano për $42,500. Me të marrë vesh që Cobain-I kishte jetuar aty me të jatin nga mosha 11-15 vjeç, ata e rishitën shtëpinë për $210,000. (VP/Illyria – Ndalohet ribotimi pa leje)
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn